تاند ( پنج شنبه، د سنبلې ۱۳) ایراني رسنۍ وایي، چې افغانستان، ایران او ازبکستان په خپلو کې د ترانزیتي چارو پر اسانتیا خبرې اترې کړې دي۔

یادې رسنۍ زیاتوي، چې د یادو ۳ واړه هېوادونو د ترانسپورت وزارتونو لوړپوړو چارواکو د لومړي ځل لپاره د ترانزیتي مسایلو پر سر درې اړخیزه غونډه ترسره کړې ده۔

د سرچینو په حواله په دغه غونډه کې د افغانستان، ازبکستان او ایران ترمنځ پر سوداګرۍ او ترانزیت د بحثونو ترڅنګ ټینګار شوی، چې په دې برخه کې به لا ډېر اساسي او مهم اقدامات ترسره کېږي۔

وایي، چې دغه راز په یاده غونډه کې د هرات خواف او هرات-مزار د رېل پټلیو پر ژر جوړېدو هم ټینګار شوی دی۔

افغانستان، ازبکستان او ایران په دې درې اخیزه غونډه کې ویلي، چې ازمویښتي سوداګري د ګډ کورېدور له لارې ترسره شوې ده او باید هڅه وشي، چې سوداګري وغوړېږي او دغه ځمکنی دهلیز لا پراخ شي